TRITN อวดกำไร Q3 ทะลักกว่า 10 เท่าตัว ฟุ้งผลงานโตต่อเนื่อง หลังตุนแบ็กล็อกแน่น 1,067 ลบ.
TRITN อวดกำไร Q3 ทะลักกว่า 10 เท่าตัว ฟุ้งผลงานโตต่อเนื่อง หลังตุนแบ็กล็อกแน่น 1,067 ลบ.
16 พ.ย. 2563

นายเชิดศักดิ์ กู้เกียรตินันท์ ประธานเจ้าหน้าที่บริหาร และกรรมการ บริษัท ไทรทัน โฮลดิ้ง จำกัด (มหาชน) หรือ TRITN เปิดเผยผลประกอบการไตรมาส 3/63 บริษัทมีรายได้ 496.48 ล้านบาท เพิ่มขึ้น 51.67% ขณะที่มีกำไรสุทธิ 40.11 ล้านบาท หรือเพิ่มขึ้น 1,279.88% ส่งผลให้อัตรากำไรสุทธิเพิ่มขึ้นจาก 0.95% เป็น 9% และเมื่อรวมผลการดำเนินงาน 9 เดือน บริษัทมีรายได้ 1,262.43 ล้านบาท เพิ่มขึ้น 59% ขณะที่ผลการดำเนินงานพลิกมีกำไรสุทธิ 60.87 ล้านบาท เมื่อเทียบกับช่วงเดียวกันของปีก่อนหน้าที่มีผลขาดทุน 4.97 ล้านบาท
โดยบริษัทสามารถทำรายได้และกำไรสุทธิไตรมาส 3 และงวด 9 เดือนปี 2563 เติบโตสูง มีปัจจัยหลักมาจากกลุ่มงานก่อสร้างที่เกี่ยวข้องกับระบบเดินรถไฟที่บริษัท ไทรทัน เอ็นจีเนียริ่ง แอนด์ คอนสตรัคชั่น จำกัด (มหาชน) ซึ่งเป็นบริษัทย่อยของบริษัทฯ ได้เข้าลงทุนในหุ้นของ บริษัท ทรานไทย เรยเวย์ จำกัด สัดส่วน 65% ของทุนจดทะเบียน ทำให้บริษัทฯรับรู้รายได้ 87.42 ล้านบาท โดยยังมีมูลค่างานคงเหลืออีก 218.75 ล้านบาท
นอกจากนี้ยังมีรายได้จากกลุ่มงานก่อสร้างอาคารสถานีรถไฟและสะพานข้ามทางรถไฟและข้ามทางแยก 50.65 ล้านบาท โดยงานก่อสร้างมีความคืบหน้าไปแล้วกว่า 74% ยังมีมูลค่างานคงเหลือรวมรอรับรู้รายได้อีก 81.78 ล้านบาท ส่วนรายได้จากกลุ่มงานโครงการระบบท่อขนส่งน้ำมันและงานวิศวกรรมใต้ดินมีรายได้รวม 336.78 ล้านบาท งานก่อสร้างมีความคืบหน้าไปแล้วกว่า 85% ยังมีมูลค่างานคงเหลือ 766.70 ล้านบาท
“ตอนนี้เรามีมูลค่างานในมือจากทั้ง 3 กลุ่มธุรกิจ (Backlog) ที่รอรับรู้รายได้ตามความคืบหน้างานก่อสร้างอยู่ 1,067 ล้านบาท จะทยอยรับรู้รายได้ในไตรมาส 4 ปีนี้จนถึงปีหน้า และเรายังจะเข้าร่วมประมูลงานอย่างต่อเนื่อง และด้วยการเพิ่มประสิทธิภาพในการบริหารจัดการต้นทุนจึงมีแนวโน้มว่า TRITN จะเติบโตอย่างต่อเนื่อ’ จากการเพิ่มประสิทธิภาพในการบริหารจัดการต้นทุนที่ดีขึ้นด้วย”